Sabên-sabên tiyang Surakarta tansah kagigah dhatêng kawontênan ingkang kirang prayogi, inggih punika pamilihipun wawêngkon, minôngka conto, sawêg kemawon wontên Cina preyalan malêbêt pêkên ing Sala, lajêng dhasar ing ngriku, tanpa tumbas karcis ingkang miturut pranatan katamtokakên dhatêng para bakul. Nadyan dipun èngêtakên, inggih mêksa botên purun tumbas karcis, sarêng badhe dipun tundhung lajêng darêdah rame. Cina wau kacêpêng pulisi, kaladosakên ing lan-gêrèh saha lajêng dipun ... luwari, jalaran pranatan pêkên ing Surakarta punika pranatanipun parentah Jawi, botên sagêd kawêngkokakên dhatêng tiyang wawêngkoning guprêmèn. Kadadosan makatên punika saya anggigah raos kirang marêm dhatêng pamilahing wawêngkon, awit punika inggih gandhengan kalihan kaluhuraning praja Jawi, mila pamanggih-pamanggih wau lajêng dipun kênthêlakên, sadaya dipun wêdharakên wontên ing pakêmpalan.